**საქართველოს მთავრობის**

**დადგენილება №828**

**2020 წლის 31 დეკემბერი ქ. თბილისი**

**2021 წლის ჯანმრთელობის დაცვის სახელმწიფო პროგრამების დამტკიცების შესახებ**

**დანართი №10**

**ჯანმრთელობის ხელშეწყობა**

**(პროგრამული კოდი 27 03 02 10)**

**მუხლი 1. პროგრამის მოსარგებლეები**

პროგრამის მოსარგებლეა ქვეყნის მოსახლეობა.

**მუხლი 2. პროგრამის მიზანი**

პროგრამის მიზანია საქართველოს მოსახლეობის ჯანმრთელობის შესახებ განათლება და ცნობიერების ამაღლება, ასევე, ჯანმრთელობის ხელშემწყობი გარემოს შექმნა, რაც ჯანმრთელობის განმსაზღვრელი ფაქტორების უკეთესი კონტროლისა და გაუმჯობესების საშუალებას წარმოადგენს.

**მუხლი 3. პროგრამის კომპონენტები**

პროგრამის კომპონენტებია:

ა) თამბაქოს მოხმარების კონტროლის გაძლიერება;

ბ) ჯანმრთელობის ხელშეწყობის პოპულარიზაცია და გაძლიერება (მათ შორის, მასმედიასთან ურთიერთობა, სატელეკომუნიკაციო და/ან საეთერო დროის (მ.შ. სამედიცინო პროფილის) შესყიდვა ჯანმრთელობასთან დაკავშირებულ სხვადასხვა თემაზე).

**მუხლი 4. თამბაქოს მოხმარების კონტროლის გაძლიერების კომპონენტი**

**1. მიზანი**

კომპონენტის მიზანია:

ა) მოსახლეობის ცნობიერების ამაღლება თამბაქოს საკითხებზე (თამბაქოსა და მეორადი კვამლის მავნეობა, ნიკოტინის მიწოდების ელექტრონული სისტემები და თამბაქოს ახალი ტიპის გახურებადი ნაწარმი, ჩილიმი, თამბაქო და გარემო), თამბაქოს მოხმარების აკრძალვის/შეზღუდვის საკანონმდებლო რეგულაციების შესახებ და სამოქალაქო მობილიზაციის გაზრდა;

ბ) თამბაქოს შესახებ არსებული კანონმდებლობის აღსრულების ხელშეწყობა;

გ) თამბაქოს მოხმარების შეწყვეტისათვის დახმარების გაუმჯობესება.

**2. მომსახურების მოცულობა**

კომპონენტით გათვალისწინებულია შემდეგი ღონისძიებები:

ა) საგანმანათლებლო კამპანიის წარმოება სოციალური მედიის საშუალებით, მ.შ. მულტიმედიური საკომუნიკაციო მასალების გამოყენებით;

ბ) ტელევიზიებში კლიპების განთავსება სოციალური რეკლამის სტატუსის ფარგლებში;

გ) კლიპების განთავსების მედია-გეგმის შემუშავება და საეთერო დროის შესყიდვა;

დ) მედია-ადვოკატირება (ტელე-რადიორეპორტაჟები, სტუმრობები გადაცემებში, სტატიები ბეჭდურ მედიაში და სხვა);

ე) კამპანიის ფარგლებში სარეკლამო დროის შესყიდვა კინოთეატრებში ფილმის ჩვენების წინ;

ვ) გარე სარეკლამო ბანერების კრეატიული დიზაინის ბანერების განთავსება საზოგადოებრივი თავშეყრის ადგილებში;

ზ) თამბაქოსათვის თავის დანებების მსურველთათვის „ცხელი ხაზის“ მეშვეობით სატელეფონო კონსულტაციების განხორციელება;

თ) თამბაქოს მოხმარების აკრძალვის დანერგვის ობსერვაცია, რაც მოიცავს იმ სამიზნე დაწესებულებების (ტერიტორიის) დათვალიერებას (თამბაქოს ნამწვის, ფერფლის, მწეველობის პროცესის ან კვამლის აღმოჩენის მიზნით), სადაც კანონის შესაბამისად აკრძალულია მოწევა (მინიმუმ 4000 დაწესებულება). აქედან 100 დაწესებულებაში მოხდება მეორადი კვამლის გაზომვა (მცირე ნაწილაკების გაზომვის ჰაერის მონიტორის საშუალებით); დარღვევის შემთხვევაში ინფორმაციის შესაბამისი უწყებისათვის მიწოდება რეაგირების მიზნით;

ი) თამბაქოს ნაწარმის ვაჭრობის ქსელის მონიტორინგი – 3000 სავაჭრო ობიექტში თამბაქოს ნაწარმის ვაჭრობის, აგრეთვე თამბაქოს რეკლამის და პოპულარიზაციის მონიტორინგი კითხვარის დახმარებით; დარღვევის შემთხვევაში ინფორმაციის შესაბამისი უწყებისათვის და ცენტრისათვის მიწოდება;

კ) მოწევის აკრძალვის მონიტორინგი ტრანსპორტში (საქალაქო და საქალაქთაშორისო, მ.შ. რკინიგზა) დარღვევის შემთხვევაში ინფორმაციის შესაბამისი უწყებისათვის და ცენტრისათვის მიწოდება;

ლ) ექიმთა ტრენინგი თამბაქოზე დამოკიდებულების მკურნალობასა და ფარმაკოთერაპიის საკითხებზე თბილისსა და რეგიონებში;

მ) სამუშაო შეხვედრები თამბაქოს კანონის აღმასრულებელი სტრუქტურებისათვის თბილისსა და რეგიონებში: შსს-ს წარმომადგენლები; შემოსავლების სამსახური; ჯანდაცვის სექტორი; რეგიონული ცენტრის ზედამხედველობის სამსახურები; კომუნიკაციების ეროვნული კომისია; ტრანსპორტის სააგენტოები;

ნ) ,,მსოფლიო თამბაქოს გარეშე“, „საქართველო თამბაქოს გარეშე“ დღესთან დაკავშირებული ღონისძიების აღნიშვნა;

ო) როტაციის მონიტორინგი.

**3. დაფინანსების მეთოდოლოგია**

კომპონენტით გათვალისწინებული მომსახურების ანაზღაურება ხორციელდება გაწეული მომსახურების მიხედვით, განსაზღვრული ბიუჯეტის ფარგლებში.

**4. განხორციელების მექანიზმი**

ა) პროგრამის მე-4 მუხლის მე-2 პუნქტით გათვალისწინებული ღონისძიებების (გარდა „ნ“ ქვეპუნქტისა) უზრუნველსაყოფად საჭირო საქონლისა და მომსახურების შესყიდვა ხორციელდება „სახელმწიფო შესყიდვების შესახებ" საქართველოს კანონის მოთხოვნათა შესაბამისად;

ბ) პროგრამის მე-4 მუხლის მე-2 პუნქტის ,,ნ“ და ,,ო“ ქვეპუნქტებით გათვალისწინებული ღონისძიებები ხორციელდება ცენტრის მიერ.

**5. დასახული საბოლოო შედეგები**

ა) თამბაქოს კონტროლის მექანიზმის გაძლიერება;

ბ) თამბაქოს საკითხებზე მოსახლეობისა და პროგრამით განსაზღვრული კონტინგენტის ინფორმირებულობის დონის ამაღლება;

გ) თამბაქოსაგან თავისუფალი დაწესებულებების რაოდენობის გაზრდა;

დ) თამბაქოს ცხელი ხაზის საშუალებით თამბაქოს საკითხებზე კონსულტირებული მოსახლეობის მოცვის მაღალი მაჩვენებელი;

ე) თამბაქოსთვის თავის დანებების კონსულტირების პრინციპების შესახებ პჯდ ექიმების ცოდნის დონის გაზრდა.

**6. პროგრამის შესრულების ინდიკატორი:**

ა) სოციალური მედიით სამიზნე აუდიტორიის მოცვა;

ბ) შემუშავებული მულტიმედიური საკომუნიკაციო მასალების რაოდენობა;

გ) სატელევიზიო/რადიო რეპორტაჟების/სტატიების, სტუმრობების რაოდენობა;

დ) თამბაქოს „ცხელ ხაზზე“ გაწეული კონსულტაციების რაოდენობა;

ე) სამიზნე დაწესებულებებში და სავაჭრო ობიექტებში განხორციელებული მონიტორინგის ვიზიტების შედეგები;

ვ) დატრენინგებული სპეციალისტები თამბაქოზე დამოკიდებულების მკურნალობის საკითხებში;

ზ) აღმასრულებელი სტრუქტურების წარმომადგენლებთან სამუშაო შეხვედრების რაოდენობა;

თ) დაბეჭდილი და გავრცელებული საგანმანათლებლო და საპოპულარიზაციო მასალა (დაგეგმილის 100%);

ი) თამბაქოს კონტროლის კანონმდებლობის დანერგვის მონიტორინგის შედეგები და დარღვევებზე შეტყობინებების რაოდენობები;

კ) საკომუნიკაციო კამპანიის ანალიზი-შეფასება.

**მუხლი 5. ჯანმრთელობის ხელშეწყობის პოპულარიზაცია და გაძლიერება (მათ შორის მასმედიასთან ურთიერთობა, სატელეკომუნიკაციო და/ან საეთერო დროის (მ.შ. სამედიცინო პროფილის) შესყიდვა ჯანმრთელობასთან დაკავშირებულ სხვადასხვა თემებზე)**

**1. მიზანი**

კომპონენტის მიზნებია:

ა) საზოგადოებრივი ჯანდაცვის ადგილობრივი სამსახურების კომპეტენციების გაძლიერება ჯანმრთელობის ხელშეწყობის ძირითად საკითხებზე სამუშაო შეხვედრების და ტრენინგების მეშვეობით;

ბ) მოსახლეობის ცნობიერების ამაღლება ცხოვრების ჯანსაღ წესზე და ჯანმრთელობის ხელშეწყობასთან დაკავშირებულ სხვა საკითხებზე.

**2. მომსახურების მოცულობა**

კომპონენტით გათვალისწინებულია შემდეგი ღონისძიებები:

ა) 2020-2025 წლები ჯანმრთელობის ხელშეწყობის საკომუნიკაციო სტრატეგიის შემუშავება „საზოგადოებრივი მოძრაობა ჯანმრთელი საქართველოსთვის“ კონცეფციაზე დაყრდნობით;

ბ) საზოგადოებრივი ჯანდაცვის ადგილობრივი სამსახურების წარმომადგენელთა ტრენინგი/სამუშაო შეხვედრები ციფრული ჯანმრთელობისა და კომუნიკაციის საკითხებზე;

გ) ჯანმრთელობის ხელშეწყობის თემატიკაზე თანამედროვე საინფორმაციო სისტემების პლატფორმების გაძლიერება

დ) ცხოვრების ჯანსაღი წესის პოპულარიზაციის მიზნით სმს გზავნილების გავრცელება;

ე) საგზაო უსაფრთხოების მსოფლიო დღის აღნიშვნა;

ვ) სამუშაო შეხვედრები/სემინარები შეხვედრები მედიასთან ჯანმრთელობის ხელშეწყობის პოპულარიზაციის საკითხებზე;

ზ) საქართველოს განათლების, მეცნიერების, კულტურისა და სპორტის სამინისტროსთან თანამშრომლობის გაძლიერებისათვის სამუშაო შეხვედრებისა და დისკუსიების ორგანიზება სკოლებში ცხოვრების ჯანსაღი წესის დანერგვის გაძლიერების/პოპულარიზაციის მიზნით;

თ) სატელეკომუნიკაციო და/ან საეთერო დროის (მათ შორის სამედიცინო პროფილის ტელევიზიის მომსახურების) შესყიდვა ჯანმრთელობასთან დაკავშირებულ სხვადასხვა თემებზე;

ი) ჯანსაღი ცხოვრების წესის პოპულარიზაციის ღონისძიებების დაგეგმვასა და განხორციელებას სხვადასხვა თემატიკაზე.

**3. დაფინანსების მეთოდოლოგია**

კომპონენტით გათვალისწინებული მომსახურების ანაზღაურება ხორციელდება გაწეული მომსახურების მიხედვით, განსაზღვრული ბიუჯეტის ფარგლებში.

**4. განხორციელების მექანიზმი**

ა) ამ მუხლის მე-2 პუნქტის „ა“, „ბ“, „გ“, „დ“, ,,ე“, ,,ვ“, ,,ზ“ და ,,ი“ ქვეპუნქტებით გათვალისწინებული ღონისძიებების უზრუნველსაყოფად საჭირო საქონლისა და მომსახურების შესყიდვა ხორციელდება „სახელმწიფო შესყიდვების შესახებ" საქართველოს კანონის მოთხოვნათა შესაბამისად;

ბ) ამ მუხლის მე-2 პუნქტის „თ“ ქვეპუნქტის ფარგლებში სამედიცინო პროფილის სატელევიზიო მომსახურების შესყიდვა (არაუმეტეს 90 000 ლარის ოდენობით) ხორციელდება „სახელმწიფო შესყიდვების შესახებ" საქართველოს კანონის 10​​​1 მუხლის მე-3 პუნქტის „დ“ ქვეპუნქტის შესაბამისად, შპს ,,პულსი“-სგან.

**5. დასახული საბოლოო შედეგები**

ა) საზოგადოებრივი ჯანდაცვის ადგილობრივი რგოლის გაძლიერება ჯანმრთელობის ხელშეწყობის საკითხებში;

ბ) მედიის წარმომადგენელთა ინფორმირებულობის გაზრდა ჯანმრთელობის ხელშეწყობის საკითხებზე;

გ) საგზაო უსაფრთხების შესახებ საზოგადოების ინფორმირებულობის დონის ამაღლება;

დ) ჯანმრთელობის ხელშეწყობის საკითხების გაძლიერება სკოლებში;

ე) 2020-2025 წწ ჯანმრთელობის ხელშეწყობის სტრატეგიის დოკუმენტი.

**6. პროგრამის შესრულების ინდიკატორი**

ა) სმს-ით სამიზნე პოპულაციის მოცვა;

ბ) ტრენირებული საზოგადოებრივი ჯანდაცვის ცენტრების წარმომადგენელთა რაოდენობა;

გ) ჯანმრთელობის ხელშეწყობის ვებ-გვერდი და მობილურ აპლიკაციები;

დ) დაინტერესებულ მხარეებთან შეხვედრების რაოდენობა ჯანმრთელობის ხელშეწყობის საკითხებზე;

ე) 2020-2025 წწ ჯანმრთელობის ხელშეწყობის სტრატეგიის მომზადებული დოკუმენტი.

**მუხლი 6. პროგრამის ბიუჯეტი**

პროგრამის ბიუჯეტი განისაზღვრება **1,260.0 ათასი** ლარით, შემდეგი ცხრილის შესაბამისად:

|  |  |  |
| --- | --- | --- |
| **№** | **კომპონენტის დასახელება** | **ბიუჯეტი**  **(ათასი ლარი)** |
| **1** | თამბაქოს მოხმარების კონტროლის გაძლიერება | 342.0 |
| **2** | ჯანმრთელობის ხელშეწყობის პოპულარიზაცია და გაძლიერება (მათ შორის, მასმედიასთან ურთიერთობა, სატელეკომუნიკაციო და/ან საეთერო დროის (მ. შ. სამედიცინო პროფილის) შესყიდვა ჯანმრთელობასთან დაკავშირებულ სხვადასხვა თემაზე) | 918.0 |
|  | **სულ**: | **1,260.0** |